CELEX: 62015TN0410
Language: hu
Date: 2015-07-28 00:00:00
Title: T-410/15. P. sz. ügy: A Közszolgálati Törvényszék F-44/14. sz., Pohjanmäki kontra Tanács ügyben 2015. május 18-án hozott ítélete ellen Jaana Pohjanmäki által 2015. július 28-án benyújtott fellebbezés

12.10.2015   
            
            
               HU
            
            
               Az Európai Unió Hivatalos Lapja
            
            
               C 337/26
            
         A Közszolgálati Törvényszék F-44/14. sz., Pohjanmäki kontra Tanács ügyben 2015. május 18-án hozott ítélete ellen Jaana Pohjanmäki által 2015. július 28-án benyújtott fellebbezés
   (T-410/15. P. sz. ügy)
   (2015/C 337/27)
   Az eljárás nyelve: francia
   
      Felek
   
   
      Fellebbező: Jaana Pohjanmäki (képviselő: M. Velardo ügyvéd)
   
      A másik fél az eljárásban: az Európai Unió Tanácsa
   
      Kérelmek
   
   A fellebbező azt kéri, hogy a Törvényszék:
   
               —
            
            
               helyezze hatályon kívül az F-44/14. sz. ügyben 2015. május 18-án hozott ítéletet, és a Törvényszék hozzon határozatot az ügyben;
            
         
               —
            
            
               másodlagosan utalja vissza az ügyet a Közszolgálati Törvényszék elé;
            
         
               —
            
            
               a Tanácsot kötelezze a két eljárás során felmerült költségek viselésére.
            
         
      Jogalapok és fontosabb érvek
   
   Fellebbezése alátámasztása érdekében a fellebbező nyolc jogalapra hivatkozik.
   
               1.
            
            
               Az első, a téves jogalkalmazásra, valamint a tények és a bizonyítékok elferdítésére, továbbá a védelemhez való jog megsértésére alapított jogalap, mivel nem alapos módon és az egyenlő bánásmód elvének tiszteletben tartása mellett került sor a fellebbező érdemeinek vizsgálatára.
            
         
               2.
            
            
               A második, a téves jogalkalmazásra, valamint a tények és a bizonyítékok elferdítésére alapított jogalap, mivel az előléptetési tanácsadó bizottság tagjainak nem volt tudomásuk a fellebbező referencia-időszakbeli értékelő jelentéseiről.
            
         
               3.
            
            
               A harmadik, a Közszolgálati Törvényszék téves jogalkalmazására alapított jogalap, mivel ez utóbbi megállapította, hogy a fellebbező érdemeit összehasonlították a nyelvi feladatokra beosztott tisztviselők érdemeivel.
            
         
               4.
            
            
               A negyedik, a Közszolgálati Törvényszék téves jogalkalmazására alapított jogalap, mivel ez utóbbi megállapította, hogy a kinevezésre jogosult hatóság jogszerűen folytatta le a fellebbező helyzetének felülvizsgálatát.
            
         
               5.
            
            
               Az ötödik, a fegyveregyenlőség elvének megsértésére alapított jogalap, mivel a jogvita egyes fontos kérdéseit nem vitatták meg.
            
         
               6.
            
            
               A hatodik, a téves jogalkalmazásra alapított jogalap, mivel a Közszolgálati Törvényszék az alperes azon álláspontját követte, mely szerint a fellebbező érdemei nem növekedtek folyamatosan.
            
         
               7.
            
            
               A hetedik, a téves jogalkalmazásra, valamint a tények és a bizonyítékok elferdítésére alapított jogalap, mivel a Közszolgálati Törvényszék megállapította, hogy a fellebbező felelősségének mértékét az Európai Unió tisztviselői személyzeti szabályzatának 45. cikke alapján értékelték.
            
         
               8.
            
            
               A nyolcadik, a téves jogalkalmazásra alapított jogalap, mivel a Közszolgálati Törvényszék megállapította, hogy az alperes kiegészítette az indokolást a tárgyaláson, noha valójában helyettesítette azt.